90. schôdza NR SR - 7.deň - A. dopoludnia
Dátum: 2023-05-11
Poslanec: Taraba, Tomáš (-)
Druh vystúpenia: Vystúpenie v rozprave

52. Dámy a páni, takže sa vyjadrím. Viacerí ste tu vystúpili. Pán Šeliga, myslím si, že ste sa slabo pripravili na toto vystúpenie, pretože celé ste to mali postavené na základnej téze, že generálny prokurátor, alebo že cieľom tohoto je, aby generálny prokurátor dostal na stôl spisy a nekonečne dlho o tom rozhodoval. Vy neviete o tom, že naozaj na Slovensku je šesťmesačná lehota, počas ktorej generálny prokurátor musí rozhodnúť. Problém na Slovensku dnes je, že on sa k tým spisom, aby o tom mohol rozhodnúť, ani nevie dostať. To je základný problém. Áno, sú tu dva tábory. Jeden, ktorý požehnáva nezákonné postupy pri vyšetrovaní. Z nezákonnosti nikdy zákon nevznikne. Ja úplne chápem, že tie pexesá, čo ste si tu kreslili, pani Remišová a podobne, jak vám to išlo, týždeň po týždni a potom vám to začali všetko púšťať. Neexistuje dnes pomaly prípad, ak nejaký existuje, mi povedzte, kde Ústavný súd nepovedal, že došlo (reakcia spravodajcu), že by nedošlo k rozhodnutiu Ústavného súdu, kde by neboli porušené nejaké práva... (Prerušenie vystúpenia predsedajúcim.) Pčolinský Peter, podpredseda NR SR 53. Pani poslankyňa, nevykrikujte a nepoužívajte telefón počas rokovania! Je to v rozpore s rokovacím poriadkom. Ďakujem pekne, že rešpektujete toto. Prosím. (Reakcia z pléna.) Prosím? Taraba, Tomáš, poslanec NR SR 54. Pán Šefčík, ste mi položili otázku, ste mi položili otázku. To je základná vec, že vy položíte otázky a všetci zdrháte. Položil tu otázku Valášek z Progresívneho Slovenska, ktorý je na kandidátnom mieste - počkaj, poviem aj vám - ktorý na kandidátnom mieste Progresívne Slovensko číslo desať, prosím pekne, mal byť tento z môjho pohľadu primitív. Slováci majú v DNA pokazené chromozómy, k rodovej rovnosti ich treba dotlačiť. Tento človek zo strany, ktorá hlása apartheid, pretože povedzte mi, čo je iné toto, tak tento tu bude rozprávať o tom, že čo je právo. Presne takéto typy ľudí tu budú, samozrejme, poučovať o tom, že nemajú žiaden pocit o tom, že čo to je zákonnosť. Vy si poviete no a čo, jedenkrát, sedemnásťkrát bola porušená Ústava niekomu. Choďte si tam vy vysadnúť na tri roky, na štyri, na päť rokov a potom vám dajú koľko? Dvadsať eur na deň? O tomto to je, že vy profanujete totálne právny systém na Slovensku. Vy ste tu nastavili veci len preto, že sa vám to začalo sypať ako domček z karát a dnes nenájdete Slovákov, ktorí by verili v právny štát. Ten právny štát má nižšiu dôveru dnes, ako keď ste vy prichádzali k moci. To bola vaša hlavná agenda. Pán Šeliga, ja som úplne za to. Keď treba čokoľvek tu vylepšiť typu dobre, ak si myslíte, že sa dá aj napadnúť zaujatosť generálneho prokurátora, nájdime model, dajme to tak. Žiaden problém. Ja, pýtate sa, že prečo neriešim väzbu. Ja tu mám ešte jeden Trestný poriadok, tam riešim aj väzbu. Preto vám hovorím, že ste sa zle na to pripravili, pretože ja tu mám niekoľko zákonov, ktoré aj toto riešia. A neriešim to teraz, či to prejde-neprejde, ja rád otváram témy, o ktorých všetci vy si tu nalinajkujete cez mainstream, že teraz o týchto témach je tabu rozprávať a o nich rozprávať nemôžeme. No tak toto ja túto hru hrať nebudem. Práve preto, keď som prišiel s Trestným zákonom, kde by ste vy kedy dali novelizáciu Trestného zákona, ktorá od roku 2005 nezvyšuje na Slovensku škody a máme, máme za 266 euro trestné činy. Máme preplnené väznice, máme tu osem väzníc, ktoré nás stoja takmer tristo miliónov. Hádžete tam ľudí, ktorí mohli absolútne normálnym spôsobom odčiniť škodu, vrátiť sa do spoločnosti, integrovať sa. Nie, ale vám to robí radosť rozbíjať rodiny, robiť tu, robiť tu psychické nátlaky na kadekoho a práve toto sú spôsoby, ktorými vy ste začali vyšetrovať. Potom výsledok je, že pán Dostál musí písať listy a ospravedlniť sa v mene republiky. Ospravedlňujte sa vo vašom mene, prečo sa ospravedlňujete v mene Slovenskej republiky? Prečo tieto prešľapy, kde to hrozilo 16 miliónov, 20 miliónov, kto to má platiť? Prečo by to mali platiť daňoví poplatníci len preto, že vy si idete robiť politickú agendu na nejakých pexesách?! To je o tom. Zavrite toho Haščáka, ale zákonným spôsobom so zákonne použitými nástrojmi. A teraz tento návrh zákona, ktorý som dal, nerieši nič iné, iba rieši to, aby sa na Slovensku vyšetrovalo zákonne. A keď to niekto nevie, má len dve možnosti, buď odíde z tej prokuratúry, lebo to nevie, je kopu iných povolaní, hej, sú manuálne práce, vedecké a tak ďalej, každý nech si robí, čo vie, ale keď niekto chce zastávať funkciu, aby vykonával činnosť prokurátora a nerešpektuje alebo nepozná zákony, no tak je potom úplne logické, že naša úloha je to riešiť. Pán Šefčík mi položil teda otázku, či som to riešil so Žilinkom. Prečo ja by som to mal so Žilinkom riešiť? Ja Žilinku nepoznám, čo si, ja som poslanec. Kto je oproti nám Žilinka? Vy čo si myslíte, že ja mu zazvoním a poviem mu, pán Žilinka, chcem sa vás spýtať, môžem dať takýto návrh zákona? (Reakcia z pléna.) No tak ja to robiť nebudem. Možno vy takto fungujete vo vašom klube OĽANO, že sa chodíte pýtať druhých, či niečo môžte robiť. Toto ja ne (reakcia z pléna), ale čo ma je po ňom, že čo si on o tom myslí? My sme zákonodarný orgán. Áno, pán Žilinka má, teda pán Šeliga, máte pravdu, ak sa vám to nepáči, však pôjdete za pani Čaputovou, nech to vráti, však to je normálne zákonný proces, hej? Však to je úplne v poriadku. Keď aj napriek tomu by to prešlo, však pôjdete na Ústavný súd, však to je všetko zákonný proces. Ja vám za to ďakujem. Veď nech je to právne všetko čisté. Ale vy nemôžete sa teraz tváriť, že ja, teda možno vy tak fungujete, možno sa chodíte pýtať pána Lipšica, že s akými zákonmi môžte chodiť. Ja za Žilinkom, ja nemám naňho číslo, ja ho nepoznám, v živote som s ním nebol, nemám dôvod sa ho vôbec na čo pýtať. To, čo dôvod je, áno, s tým úplne súhlasím, že je tu, že je tu systémová otázka, že či vieme na Slovensku vykonávať vyšetrovanie zákonnými spôsobmi, pretože takto to tu znie. A keďže je tu sedemnásť nálezov Ústavného súdu, tak ja vám vrátim, pán Šeliga, tiež otázku. Povedali ste, áno, že poďme riešiť tých, ktorí to teda porušujú zákony pri vyšetrovaniach a podobne, že poďme to riešiť. Tak sa vás pýtam, kedy ste dali návrh, aby sa to riešilo? Ja sa tiež vás viem spýtať, tak sa tu postavíte (reakcia z pléna), Trestný zákon, Trestný poriadok, no, tak je prijatý? (Reakcia z pléna.) No tak potom, keď to bude prijaté, tak si povieme, že v poriadku, stačí to, alebo nestačí to. Ale tá vaša vízia, že poďme niekomu dať sto euro pokutu za to, že potom tu musíme hanebne písať listy a kolega Dostál potvrdil, že pani Kolíková ich, ešte aj inak to je zaujímavé, to by ste mohli dať ten zoznam teda, komu všetkému ste sa museli ospravedlniť, lebo to počujem, pán Dostál, prvýkrát, že ste sa neospravedlňovali len tomu Hačšákovi, ale ešte nejakým iným, tak myslím si, že to by sme teda aspoň ten zoznam mohli vidieť. Pretože toto je ten výsledok. Toto nikto nechce, aby ste vyšetrovali spôsobmi, že v mene Slovenskej republiky sa potom tým ľuďom musíte ospravedlňovať. Takže in medias res, aby som to zhrnul, ak niekto je úplne v pohode s tým, že vizitka dnes Slovenskej republiky je to, že Ústavný súd ako niekde v Latinskej Amerike musí konštatovať, že sa porušujú základné ľudské práva, pretože vy máte takú hierarchiu práv a na najvyššej úrovni sú základné ľudské práva. Tak keď toto vám nevadí, že žijeme v čase, že sa toto robí ako, ako na páse, pretože, pretože to neni len otázka, že v koľkatich prípadoch, to je dôležité, v akých kauzách. A niekedy takýto nález v nejakej veľkej kauze má za následok, že sa to rozsype úplne celé. To znamená, že keď vy ste na strane tej nejakej marketingovej justície, okej, ale ľudia vám nedali mandát na marketingovú justíciu, ľudia chcú vidieť výsledky. A na záver, s tým Žilinkom ste prišli vy. Žilinka bol váš nominant, vy ste zaňho tu lobovali. My ako opozícia sme sa pridali. Ja sa pýtam, či Žilinka riešil alebo neriešil, keď bol na špeciálnej prokuratúre, kauzu, ktorá bola blízka, alebo kauzy, ktoré boli blízke ľuďom dnes z koalície alebo aj v prezidentskom paláci. Kde ste teda vy naňho došli? Však Žilinka v minulosti bol nominant, myslím, na Najvyšší kontrolný úrad. No on bol štátny tajomník na ministerstve vnútra, kde bol pán Lipšic. Čo my máme so Žilinkom?! Žilinka bol vždy spojený s vami, s koalíciou, a dnes vy sa tvárite, ako keby Žilinka vzišiel z radov SMER-u! Čo my máme so Žilinkom?! To, čo tu riešim, buď vyšetrujte zákonným spôsobom a keď to vyšetrovať neviete, čo je dnes očividné, my nie sme na nahrávkach, kde ideme kopať do citlivých miest vyšetrovateľkám, tak potom my máme ako opozícia absolútne právo povedať, že viete čo, áno, nájdime mechanizmus, aby sa toto nedialo. To je celé. Takže ďakujem pekne za pozornosť. (Potlesk.)